*****

ΚΑΝΟΝΙΣΜΟΣ (ΕΟΚ) αριθ. 1441/88 ΤΟΥ ΣΥΜΒΟΥΛΙΟΥ

της 24ης Μαΐου 1988

που τροποποιεί τον κανονισμό (ΕΟΚ) αριθ. 822/87 για την κοινή οργάνωση της αμπελοοινικής αγοράς

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι το άρθρο 39 του κανονισμού (ΕΟΚ) αριθ. 822/87 (3), όπως τροποποιήθηκε τελευταία από τον κανονισμό (ΕΟΚ) αριθ. 3992/87 (4), προβλέπει υποχρεωτική απόσταξη για να επέλθει ισορροπία στην αγορά των επιτραπέζιων οίνων·

ότι η τιμή που εφαρμόζεται επί του παρόντος στους επιτραπέζιους οίνους που παραδίδονται για υποχρεωτική απόσταξη είναι ίση με 50 % της τιμής προσανατολισμού για ποσότητα μέχρι 12,5 εκατομμύρια εκατόλιτρα και με 40 % για τις επιπλέον ποσότητες·

ότι η ενίσχυση που παρέχεται κατ' αυτόν τον τρόπο δεν συμβάλλει αρκετά στη μείωση της παραγωγής οίνων που δεν ανταποκρίνονται στις απαιτήσεις της αγοράς και, κατά συνέπεια, εμποδίζει την απορρόφηση του σημαντικού διαρθρωτικού πλεονάσματος στον τομέα του οίνου· ότι, συνεπώς, είναι σκόπιμο να μειωθεί το επίπεδο της ενίσχυσης·

ότι θα πρέπει για το λόγο αυτό, προοδευτικά από σήμερα ως την αρχή της αμπελουργικής περιόδου 1990/91, η τιμή για τις ποσότητες που υπερβαίνουν το 10 % των συνήθων χρήσεων, να ορίζεται με βάση ένα ποσοστό της τιμής προσανατολισμού μειούμενο προοδευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 39 του κανονισμού (ΕΟΚ) αριθ. 822/87 τροποποιείται ως εξής:

1. Η παράγραφος 4 αντικαθίσταται από το ακόλουθο κείμενο:

«4. Η ποσότητα που αποστάζεται και που καθορίζεται σύμφωνα με την παράγραφο 3 κατανέμεται μεταξύ των διαφόρων παραγωγών επιτραπέζιου οίνου της κάθε περιοχής παραγωγής.

Για τους παραγωγούς που υπόκεινται στην υποχρεωτική απόσταξη, η ποσότητα που αποστάζεται ισοδυναμεί με καθοριζόμενο ποσοστό της παραγωγής τους σε επιτραπέζιο οίνο και σε προϊόντα που προηγούνται του σταδίου παραγωγής του επιτραπέζιου οίνου, που θα καθοριστούν, όπως αυτή αναφέρεται στη δήλωση παραγωγής τους.

Το ποσοστό αυτό προκύπτει από προοδευτική κλίμακα που καθορίζεται ανάλογα με την ανά εκτάριο απόδοση και μπορεί να διαφέρει στις διάφορες περιοχές ανάλογα με τις αποδόσεις που σημειώθηκαν στο παρελθόν.

Εκτός από τις περιοχές στις οποίες η απόδοση είναι αισθητά κατώτερη από τη μέση απόδοση της Κοινότητας, αυτό το ποσοστό:

- είναι μηδενικό για τις αποδόσεις κάτω του 70 % τουλάχιστον της μέσης απόδοσης της εν λόγω περιοχής για τον επιτραπέζιο οίνο,

- δεν μπορεί να είναι κατώτερο του 75 % για τις αποδόσεις άνω του 200 % της μέσης απόδοσης της εν λόγω περιοχής για τον επιτραπέζιο οίνο.

Το ποσοστό της μέσης απόδοσης που αναφέρεται στο τέταρτο εδάφιο πρώτη περίπτωση μπορεί να τροποποιηθεί με τη διαδικασία του άρθρου 83, σε συνάρτηση με τον όγκο της παραγωγής και τη συνολική προς απόσταξη ποσότητα στην Κοινότητα και σε κάθε περιοχή παραγωγής.

Η ποσότητα του επιτραπέζιου οίνου που παραδίδεται προς απόσταξη από κάθε παραγωγό είναι ίση με εκείνη που καθορίζεται σύμφωνα με το τρίτο, τέταρτο και πέμπτο εδάφιο· πάντως, ο παραγωγός μπορεί να αφαιρεί από την ποσότητα αυτή, εν όλω ή εν μέρει, την ποσότητα επιτραπέζιου οίνου ή οίνου κατάλληλου να δώσει επιτραπέζιο οίνο, την οποία παραδίδει για την απόσταξη που αναφέρεται στο άρθρο 38.»

2. Η παράγραφος 6 αντικαθίσταται από το ακόλουθο κείμενο:

«6. Από την αμπελουργική περίοδο 1990/91, η τιμή αγοράς των επιτραπέζιων οίνων που παραδίδονται στην υποχρεωτική απόσταξη καθορίζεται βάσει των ποσοτήτων που θα αποσταχθούν και:

- εφόσον η συνολική προς απόσταξη ποσότητα δεν υπερβαίνει το 10 % των συνήθων χρήσεων που έχουν καθοριστεί για την εν λόγω περίοδο βάσει του ισοζυγίου προβλέψεων που αναφέρεται στο άρθρο 31, είναι ίση με το 50 % της τιμής προσανατολισμού κάθε τύπου επιτραπέζιου οίνου η οποία καθορίζεται για την περίοδο αυτή,

- εφόσον η συνολική προς απόσταξη ποσότητα είναι μεγαλύτερη από το 10 % των συνήθων χρήσεων που αναφέρονται στην πρώτη περίπτωση, είναι ίση με το ποσοστό της τιμής προσανατολισμού κάθε τύπου επιτραπέζιου οίνου, η οποία καθορίζεται για την εν λόγω περίοδο, όπως αυτό προκύπτει από το σταθμισμένο μέσο όρο μεταξύ του ποσοστού που αναφέρεται στην πρώτη περίπτωση, το οποίο εφαρμόζεται για τις ποσότητες που αντιστοιχούν στο 10 % των συνήθων χρήσεων και του 7,5 % της τιμής προσανατολισμού, για κάθε τύπο επιτραπέζιου οίνου, που εφαρμόζεται για τις ποσότητες που υπερβαίνουν αυτό το όριο.

Για τις αμπελουργικές περιόδους 1988/89 και 1989/90:

- το ποσοστό 50 % της τιμής προσανατολισμού εφαρμόζεται στην ποσότητα που αναφέρεται στο πρώτο εδάφιο πρώτη περίπτωση,

- εφόσον η συνολική προς απόσταξη ποσότητα είναι μεγαλύτερη από την εν λόγω ποσότητα, το ποσοστό της τιμής προσανατολισμού που θα χρησιμοποιηθεί για τον καθορισμό της τιμής αγοράς καθορίζεται, σύμφωνα με τη διαδικασία που προβλέπεται στο άρθρο 83, κατά τρόπον ώστε να εξασφαλισθεί η ομαλή μετάβαση μεταξύ των ποσοστών της τιμής προσανατολισμού που ισχύουν αντιστοίχως για τις περιόδους 1987/88 και 1990/91.

Η τιμή αγοράς που πρέπει να καταβάλλεται από τον οινοπνευματοποιό στον παραγωγό, για τις ποσότητες που παραδίδονται προς υποχρεωτική απόσταξη πέραν εκείνων που παραδίδονται για προληπτική απόσταξη, δεν μπορεί να είναι μικρότερη από την τιμή που αναφέρεται στα προηγούμενα εδάφια. Εφαρμόζεται επίσης στους οίνους που έχουν στενή οικονομική σχέση με καθέναν από τους τύπους επιτραπέζιων οίνων.»

Άρθρο 2

Πριν από την έναρξη του δεύτερου σταδίου της μεταβατικής περιόδου που προβλέπεται από την πράξη προσχώρησης στις Ευρωπαϊκές Κοινότητες, το Συμβούλιο, μετά από πρόταση της Επιτροπής, αποφασίζει, με ειδική πλειοψηφία, τις κατάλληλες προσαρμογές του καθεστώτος υποχρεωτικής απόσταξης που αναφέρεται στο άρθρο 39 του κανονισμού (ΕΟΚ) αριθ. 822/87, οι οποίες εφαρμόζονται στην Πορτογαλία.

Άρθρο 3

Ο παρών κανονισμός αρχίζει να ισχύει την 1η Σεπτεμβρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Μαΐου 1988.

Για το Συμβούλιο

Ο Πρόεδρος

H.-D. GENSCHER

(1) ΕΕ αριθ. C 100 της 15. 4. 1988, σ. 9.

(2) Γνώμη που διατυπώθηκε στις 20 Μαΐου 1988 (δεν έχει ακόμα δημοσιευθεί στην Επίσημη Εφημερίδα).

(3) ΕΕ αριθ. L 84 της 27. 3. 1987, σ. 1.

(4) ΕΕ αριθ. L 377 της 31. 12. 1987, σ. 20.